I en halv snes indslag i og uden for satireprogrammet ’Den Korte Radioavis’ på Radio24syv har forfatteren Erling Jepsen i de seneste tre måneder optrådt i en halvlummer version. Det har mange af hans læsere, nogle af hans venner og en hel del lyttere i hvert fald troet.

Erling Jepsen ringer eksempelvis ind til satireprogrammet og spørger, hvad en af kanalens radioværter, Iben Maria Zeuthen, har på i dag. Han fantaserer også om at stikke en »selfiepind op under hendes nederdel« og tage et billede, han kan ligge og kigge på. Han siger, at han gerne vil lave en sexbrevkasse til Radio24syv. Og i et andet program spørger han Iben Maria Zeuthen, om hun bruger cirkelbevægelser, når hun onanerer.